TVT แกร่งกว่าตลาด เก็ง Q2/58 ฟื้นตัวเด่น ลุ้นกำไรปีนี้โต 141%
TVT ราคาอยู่ที่ 2.58 บ. บวก 0.14 บ. หรือ 5.74% มูลค่าซื้อขาย 137.96 ลบ. โดย บล. โนมูระ พัฒนสิน คาดว่ากำไรสุทธิปี 58 เติบโต 141% จากปีก่อน สู่ระดับ 82 ลบ. อีกทั้งมีการเพิ่มรับจ้างผลิตรายการมากขึ้นคาดหนุนกำไร Q2/58 ฟื้นตัวโดดเด่น แนะนำ ซื้อ เป้า 3.1 บ. 
29 มิ.ย. 2558

ผู้สื่อข่าวรายงานว่า ราคาหุ้นบริษัท ทีวี ธันเดอร์ จำกัด (มหาชน) หรือ TVTณ เวลา 12.00น. ราคาอยู่ที่ 2.58 บาท บวก 0.14 บาท หรือ 5.74% สูงสุดที่ 2.64 บาท ต่ำสุดที่ 2.32 บาท มูลค่าซื้อขายที่ 137.96 ล้านบาท ขณะที่ดัชนีตลาดหุ้นไทยโดยรวมลบ 0.96%
 

บล.โนมูระ พัฒนสิน ระบุในบทวิเคราะห์ (29 มิ.ย.) แนะนำหุ้นเด่นวันนี้ คือ TVT โดยคาดว่ากำไรสุทธิปี 58 เติบโต 141% จากปีก่อนสู่ระดับ 82 ล้านบาท ปัจจุบันเทรดที่ PER ในปีนี้ 22.6x และจะลงสู่ระดับ 16.1x ในปี 59 ซึ่งการหยุดออกอากาศรายงานที่ไม่ทำกำไร และเพิ่มรับจ้างผลิตรายการมากขึ้นโดยคาดว่าจะหนุนกำไรไตรมาส 2/58 ฟื้นตัวอย่างโดดเด่นต่อเนื่อง โดยเพิ่มรายการใหม่อีก 1 รายการ แนะนำ ซื้อ ประเมินราคาเป้าหมายที่ 3.1 บาท
ด้าน บล.ทรีนีตี้ ระบุในบทวิเคราะห์ (29 มิ.ย.) ว่า TVT เป็นผู้ผลิตรายการอิสระได้ประโยชน์ท่ามกลางสงครามช่องทีวีดิจิทัล โดยเริ่มต้นบทวิเคราะห์ TVT ด้วยคำแนะนำ “ซื้อ” ราคาเป้าหมายระยะ 12 เดือน 3.44 บาท ด้วยวิธี PEG เท่ากับ 1 อัตราการเติบโตเฉลี่ย 5 ปี (CAGR) 35%
ขณะที่ปัจจุบันมี Upside ราว 41% ประเมินกำไรสุทธิปี 58 จำนวน 67 ล้านบาท เพิ่มขึ้นราว 95% และ 141 ล้านบาทในปี 60 เพิ่มขึ้นเท่าตัวจากปี 58 โดยมองว่ามี Key Drivers ที่น่าสนใจลงทุนดังนี้
1) แนวโน้มความต้องการคอนเทนต์ในอุตสาหกรรมโทรทัศน์สูงขึ้นถึง 4 เท่าตัว จากจำนวนช่องทีวีดิจิทัลที่เพิ่มขึ้น
2) แผนขยายสตูดิโอใหม่ 3 แห่ง เพิ่มกำลังผลิตรายการอย่างมีนัยสำคัญตั้งแต่กลางปี 59 รองรับความต้องการคอนเทนต์ โดยใช้แหล่งเงินทุนจาก IPO
3) เลิกผลิตรายการที่ขาดทุน เน้นงานรับจ้างผลิต หนุนอัตรากำไร
4) ฐานะการเงินแกร่ง D/E ต่ำ เป็น Net cash เพียงพอต่อการเติบโต